Publication: Magyar Közlöny
Issue: MK-1999-79 (Year: 1999, Number: 79)
Era: 1990-2004
Section: 1993. évi III. törvény, sem a fővárosi közgyűlés rendelete nem
Paragraph Index: 756

1993. évi III. törvény, sem a fővárosi közgyűlés rendelete nem írt elő együttműködési kötelezettséget a lakásfenntartási támogatásnál. Ezért a sérelem orvoslása érdekében azt javasoltuk az érintett önkormányzatnak, hogy módosítsa 1995-ben hozott rendeletét. Az ajánlást az önkormányzat elfogadta (OBH 5852/1997). Egy másik példát említve, az önkormányzat késedelmes döntésével jogellenesen fosztott meg hosszabb időre egy családot az átmeneti szociális segély lehetőségétől, mert helytelenül értelmezte a közeli hozzátartozó fogalmát. A család egy főre eső jövedelmébe olyan, velük egy háztartásban élő személyt is beszámított, akit a törvény szerint nem vehetett volna figyelembe. Erre ajánlásban hívtuk fel a polgármester figyelmét, aki ha megkésve is, elfogadta az abban foglaltakat (OBH 6320/1997). A biztosok az önkormányzat mérlegelési jogkörébe tartozó támogatások odaítélésénél magát a konkrét döntést nem vizsgálhatják, csupán azt mérlegelhetik, hogy az önkormányzati eljárás megfelelt-e a vonatkozó magasabbrendű jogszabályoknak. Nemcsak a jogszabályoknak, hanem az alapvető szociális biztonság követelményének sem felelt meg például az az eljárás, amelyben az ügyfélnek a megélhetéshez szükséges ellátással kapcsolatos kérelme ügyében közel egy évet kellett várnia a jogerős önkormányzati döntésre (OBH 1223/1996). A szociális biztonság szempontjából is veszélyt jelenthet, ha az illetékes államigazgatási szerv a tényállás felderítése és a határozat indokolása nélkül vagy nem létező jogszabályra hivatkozva hozza meg döntését a polgárok nagyobb közösségét érintő kérdésben (OBH 4425/1996). Az 1997. évi jelentésben említésre méltó elvi kifogásról számoltunk be az aktív korú nem foglalkoztatott személyek szociális segélyezésének feltételeit érintő törvénymódosításról. E réteg szociális segélyének továbbfolyósítását a módosított törvényi rendelkezés a családsegítő szolgálatokkal vagy más intézményekkel való együttműködéstől tette függővé. A népjóléti miniszternek azt ajánlottuk, hogy kezdeményezze a törvény módosítását akképpen, hogy a családsegítőkkel való 1999/79/II. szám együttműködés ne legyen kötelező feltétele a segély folyósításának. Az önkormányzat arra kapjon felhatalmazást, hogy segélyezett együttműködését a rendszeres szociális segélyen belül, különjuttatással honorálhassa. Az ajánlást a népjóléti miniszter nem fogadta el. Az ezt követő egyeztetés eredményét az országgyűlési biztos módosító ajánlása tartalmazta, amelyet a miniszter már elfogadott. A módosított ajánlásban foglaltakra is figyelemmel kidolgozott törvénytervezet szerint a kötelező együttműködés előírásának feltétele az, hogy az önkormányzat rendelkezzék az ehhez szükséges intézményi feltételekkel. Ehhez települési társulásokat hozhat létre. Az együttműködés tartalmáról a kijelölt intézmény és a segélyben részesülő személy írásban állapodik meg. A tervezet újrafogalmazta a családsegítő szolgáltatás tartalmát, világosabbá tette a segítő és a hatósági munka szétválását. A segélyezettek körébe történő visszafogadás feltételeinek szabályozását a tervezet — helyesen — továbbra is az önkormányzatokra bízza. A biztosi ajánlásra tekintettel a tervezet a segély újbóli megállapítását is lehetővé teszi a megszűnéstől számított 24 hónapon belül, mivel a jogosultság feltételei újból vizsgálhatók lennének (OBH 2522/1997). Különös gondossággal kezeltük a fogyatékos emberek jogaival kapcsolatos sérelmeket. Az esélyegyenlőségi törvény hosszú előkészület és vita után 1998-ban megszületett. A végrehajtási rendeletek 2000 körül lépnek hatályba. Az illetékes hatóságok gyakran úgy érzik, hogy még bőven van idejük a felkészülésre. Mi azonban a beszámolási időszakban végzett vizsgálatok során már az esélyegyenlőségi törvény szellemében jártunk el. Ebből származott például a népjóléti miniszterrel máig le nem zárult vitánk. Panaszok alapján a 83/1987. (XII. 27.) MT rendelet felülvizsgálatára és módosítására kértük fel a szociális és családügyi minisztert annak érdekében, hogy a rokkantsági járadékra jogot szerzett súlyosan fogyatékos személyek a fogyatékosságuk folytán keletkezett többletköltségeket részben fedező ellátásukat az egységes fogyatékossági támogatás bevezetéséig se veszítsék el (1998. évi XXVI. törvény). A miniszter az ajánlást nem fogadta el. Az ajánlást azzal az indokolással tartottuk fenn, hogy a korábbi, más társadalmi viszonyok között készült kormányrendelet logikáját követve figyelmen kívül marad az esélyegyenlőségi törvénynek a társadalom szemléletmódjának átalakulását is célzó elve (OBH 8815/1997). Ugyancsak a megteremtendő esélyegyenlőség szellemében állapította meg az országgyűlési biztos a siketek jelnyelvére vonatkozó szabályozás hiányát, amely a diszkriminációmentes eljáráshoz való alkotmányos joggal kapcsolatban okoz súlyos emberi jogi sérelmet. E vizsgálatok során derült ki az is, hogy a rádiózásról és televíziózásról szóló törvény [1996. évi I. tv. 23. § (4) bek.] a siketeknek szóló feliratozásra, illetve jelnyelvi tolmácsolásra vonatkozó rendelkezései csupán a közszolgálati műsorszolgáltatóra állapítanak meg kötelezettséget, de még ennek is igen bizonytalan, megfoghatatlan a normatív tartalma. A hatályos rendelkezések a fent említett visszásság mellett sértik a művelődéshez való Alkotmányban biztosított emberi jogot. A megszólított szociális és családügyi miniszter a biztos megállapításaival egyetértett és a Miniszterelnöki Hivatalnál kezdeményezte a komplex feladat végrehajtásának érdekében kialakítandó koordinációt (OBH 2522/1997). A fogyatékosokkal kapcsolatos esélyegyenlőség számtalanszor sérül magán az adott fogyatékos csoporton belül is. Az egyik panaszos például sérelmezte, hogy a korlátlan számú utazásra jogosító 90 százalékos kedvezményre a hatályos jogszabály alapján csak a Vakok és Gyengénlátók Országos Szövetségének arcképes igazolványával rendelkező személyek jogosultak, más szervezetek tagjai nem. A biztos megállapította, hogy a vakok és gyengénlátók érdekvédelmét ellátó társadalmi szervezetek tagjai közötti különbségtételnek nincs objektív társadalmi indoka. A jelenlegi helyzet sérti az emberi méltósághoz, a diszkriminációmentes elbánáshoz és a szociális biztonsághoz fűződő alkotmányos emberi jogokat. Az illetékes miniszter a jogszabály-módosításra vonatkozó indítványt támogatólag továbbította a Miniszterelnöki Hivatalhoz (OBH 2546/1998). Hasonlóan diszkriminatívnak és a szociális jogokkal ellentétesnek találtatott az a hatályos jogszabály is, amely a lisztérzékeny középiskolás gyermekek után járó családi pótlék folyósítását csak a 18. életkor betöltéséig teszi lehetővé (OBH 4908/1997). Az egészség- és a nyugdíjbiztosítással kapcsolatos vizsgálatok az esetek túlnyomó többségében az életmódot meghatározó szociális biztonság sérelmével függtek össze. Az Egészségbiztosítási Pénztárnál a késedelmes eljárás, a járulékok pontatlan megállapítása, a behajtás elrendelésével kapcsolatos mulasztások általában egy paradox helyzetre vezethetők vissza. Nevezetesen arra, hogy miközben nőtt a szabályozás szigora, és az ügyféltől tévedhetetlenséget és naprakész teljesítést várnak el, addig az Egészségbiztosítási Pénztár nyilvántartása közismerten átláthatatlan. Ennek egyik objektív oka az, hogy a pénztár a vonatkozó törvény alapján csak 1995 óta köteles az egyenleg közlésére, amely korábbi nyilvántartási problémák miatt megbízhatatlan adatokat is bőven tartalmaz (OBH 5911/1997). A nyugdíjbiztosítással összefüggő vizsgálatok számának növekedését jelentős részben az új szabályozással kapcsolatos bizonytalan, kiszámíthatatlan gyakorlat indokolta, főleg a korengedményes előrehozott és az özvegyi nyugellátással kapcsolatos jogsérelmek esetében. A korábbi évekhez képest 1998-ban lazulni látszott az eljárási fegyelem, a szervezeti egységek közötti összehangolt tevékenység. Megszaporodtak az új szabályozások végrehajtását segítő — több esetben azonban ellenkező hatást elérő — jogértelmezések, körlevelek, iránymutatások. Még ezek egy része sem minden esetben jutott el a megyei szervekhez. Mindezek alapján számos nyugdíjas szociális kiszolgáltatottsága a hivatali eljárásban a beszámolási időszakban növekedett (OBH 1202/1998). A fizikai elesettség vagy annak átmeneti állapota következhet be egészségromlás, betegség esetén. Az 1990-es évek végén a magyar egészségügyi szolgáltatás megszervezése és működtetése kompromisszumok sorozatának története. Vizsgálati megállapításaink szerint egyes betegségben szenvedők csoportja vagy egyének számára a legkedvezőbb feltételek elérése szinte véletlenszerű. A kockázatvállalásban mind a beteg, mind az egészségügyi szolgáltató számára ma már 1999/79/II. szám egyre nagyobb jelentősége van a költségeknek. Számunkra azonban az orvosilag indokolt, technikailag lehetséges és gazdaságilag még megvalósítható ellátások biztosítása alapkövetelmény. Erre tekintettel folynak vizsgálatok a gyógyító-megelőzés, a kórházi ellátás, a gyógyszerek és a gyógyászati segédeszközök finanszírozásával kapcsolatban. Több vizsgálat folyik a háziorvosok, a szakorvosok és a betegek jogait közvetlenül érintő kérdésekben. 1998-ban sikerült reményteljesebb helyzetet teremteni a Heine—Medin-kórban szenvedők (OBH 4243/1997) és a rendszeres dialíziskezelésre szorulók számára (OBH 3839/1996). Alapvető szociális jognak tekintjük a hajlékhoz való jogot, amellyel a beszámolási időszakban igen intenzíven voltunk kénytelenek több szempontból is foglalkozni. A közel 200 panasz alapján indult eljárásban a rendszerváltás előtti lakáshitelek feltételeinek megváltoztatása miatt kialakult helyzet elemzését végezte el az országgyűlési biztos és az erről szóló jelentést 1997. december 16-án küldte el a miniszterelnöknek. Az ajánlásban felkérte, hogy tegye meg a szükséges intézkedéseket annak érdekében, hogy a visszásság jövőbeni elkerülése végett a bírósági végrehajtásról szóló 1994. évi LIII. törvénynek az ingatlan-végrehajtásra vonatkozó részeit módosítsák, illetve egészítsék ki, hogy a szociálisan rászorulók a szükségleteiket meg nem haladó lakásait ne lehessen a tényleges forgalmi érték alatt értékesíteni. A jelentésben megfogalmazott ajánlásra is tekintettel a Kormány megalkotta a szociálisan hátrányos helyzetben lévők adósságterhének enyhítéséről és lakhatási körülmények javításáról szóló 96/1998. (V. 13.) Korm. rendeletet. A mi jelentésünkben vizsgált, 1989 előtt lakáshitelt felvett és a megváltozott körülmények miatt a törlesztőrészleteket fizetni képtelenek körén kívül a kormányrendelet az adósságkezelési támogatásban részesülők körét kibővítette a későbbi hitelek kedvezményezetteivel, továbbá a közüzemi díjakat, közös költséget és lakbért a rendelet hatálybalépését (1998. május 21.) megelőző legalább hat hónapja fizetni nem tudók körére. A kormányrendelet a helyi önkormányzatok számára egyidejűleg költségvetési támogatást biztosított, amelynek folyósítását attól tette függővé, hogy — a helyi sajátosságokra figyelemmel — az adósságkezelés címén nyújtható szociális támogatásokról az önkormányzatok rendeletet alkotnak. A Kormány 143/1998. (VIII. 25.) Korm.

Source: https://magyarkozlony.hu/hivatalos-lapok/fb099cd5628f0cf870629d5eef62e02db171d188/dokumentumok/01043d1a7629ce56f337a052076a09c0ca102301/letoltes